Με πρωτογενές πλεόνασμα 0,4% του ΑΕΠ έκλεισε το 2014, σύμφωνα με τα δημοσιονομικά στοιχεία για την περίοδο 2011-2014 που ανακοίνωσε η Ελληνική Στατιστική Αρχή (ΕΛΣΤΑΤ).

Το έλλειμμα σε επίπεδο πάντα γενικής κυβέρνησης για το 2014 διαμορφώθηκε στο 3,5% του ΑΕΠ ή 6,4 δισ. ευρώ, από 10,2% του ΑΕΠ το 2011. Για τεράστια δημοσιονομική προσαρμογή τα τελευταία τέσσερα χρόνια μιλά η ΕΛΣΤΑΤ παρά την πρωτοφανή ύφεση που οδήγησε το Ακαθάριστο Εγχώριο Προιόν (ΑΕΠ) στα 179 δισ. ευρώ, από 207,7 δισ. ευρώ το 2011.

Το δημόσιο χρέος στο τέλος του 2014 ανήλθε στα 317,1 δισ. ευρώ ή 177,1% του ΑΕΠ από 175% του ΑΕΠ το 2013 και 171,3% το 2011.

Σημειώνεται ότι τα στοιχεία που λαμβάνουν υπόψη για την αξιολόγηση της δημοσιονομικής κατάστασης της Ελλάδας οι θεσμοί (η παλιά τρόικα) είναι ελαφρώς διαφοροποιημένα, καθώς εξάγονται βάσει των παραμέτρων που ορίζει το Πρόγραμμα Οικονομικής Προσαρμογής και όχι βάσει των κανόνων του Ευρωπαϊκού Συστήματος Λογαριασμών (ESA-2010) που εφαρμόζει η Eurostat -και επομένως και η ΕΛΣΤΑΤ.